‘Gautengse skole g’n veilige hawe’(Argieffoto: Unsplash) Die veiligheid van leerders en onderwysers in Gautengse skole is onder beleg met agt leerders en ŉ skoolhoof wat die afgelope vyf jaar binne die skoolterrein vermoor is. Daar is in dieselfde tydperk altesaam 40 steek- en 10 skietvoorvalle en 16 gewelddadige misdade waar leerders en onderwysers betrokke was in die provinsie aangemeld. Daar was die afgelope vyf jaar 94 voorvalle van geweldsmisdaad in Gautengse skole. Hierdie inligting is bekendgemaak deur die Gautengse LUR vir onderwys, Matome Chiloane, in ŉ geskrewe antwoord aan die DA wat in die Gautengse provinsiale wetgewer (GPL) ter tafel gelê is. Volgens Chiloane se antwoord het 26 voorvalle weens bendebedrywighede plaasgevind. Altesaam 45 voorvalle het weens konflik tussen leerders plaasgevind, een tussen onderwysers en ses tussen leerders (as aanhitsers) en onderwysers. Daar is ook vier aanvalle tussen onderwysers (as aanhitsers) en leerders aangemeld. Volgens Khume Ramulifho, die DA se woordvoerder vir onderwys, is dié statistieke skokkend en ŉ duidelike aanduiding dat die lewens van onskuldige mense in gevaar is. “Daar is nog nie veel gedoen om die veiligheid by skole op te skerp nie. Ons skole is onveilig en daar is ŉ dringende behoefte om skole in die provinsie se veiligheidstrategieë te hersien,” sê Ramulifho. Boonop is daar tot op hede slegs een skuldigbevinding rakende hierdie voorvalle deur die departement bekendgemaak. Sommige sake is gesluit weens ŉ gebrek aan bewyse, terwyl ander steeds aan die gang is. “Die skuldigbevindingskoers is laag en kommerwekkend aangesien dit wys dat die regstelsel ons onderwysers en leerders in die steek laat. Daar is ŉ dringende behoefte aan deeglike ondersoeke oor hierdie sake om te verseker dat hulle op die hofrol geplaas word.” Die DA stel voor dat Chiloane die Gautengse LUR vir gemeenskapsveiligheid en sekuriteit, Faith Mazibuko, betrek om te verseker dat skoolveiligheid vooropgestel en hierdie voorvalle ondersoek word om geregtigheid vir die slagoffers en hul gesinne te verseker. “Die DA eis dat die departement die Gautengse skole se veiligheidstrategieë hersien en verseker dat alle belanghebbendes betrokke is by die instelling van nuwe maatreëls om geweld in ons skole hok te slaan. “Onderwys is ŉ maatskaplike kwessie, en gemeenskappe moet betrek word om te verseker dat ons skole veilige plekke vir leerders en onderwysers is.”